text: Vagn Ry Nielsen er død
  14 april 2013 kl. 07.42
  Den socialdemokratiske tidligere borgmester i Horsens Vagn Ry Nielsen er død efter længere tids sygdom. Han blev 74.
  Vagn Ry Nielsen var borgmester i Horsens fra 1994-2006.
  Derudover sad han i Kommunernes Landsforenings bestyrelse fra 1998-2006. Her var han formand for Kommunernes Landsforenings Social- og Arbejdsmarkedsudvalg.
  Inden han blev borgmester i Horsens, var Vagn Ry medlem af Vejle Amtsråd fra 1978-1993, hvor han var viceamtsborgmester fra 1982-1993. Desuden var han formand for amtets udvalg for Kultur, Undervisning og Arbejdsmarked.
  Vagn Ry Nielsen var uddannet skolelærer og aktiv i mange bestyrelser og råd, bl.a. det nationale forebyggelsesråd, hvor han var formand, Forsøgscenter Lejre, Vanførefonden, CVU Vitus Bering og Sprogcenter Horsens.
  Vagn Ry Nielsen efterlader sig sin kone Ruth, sin søn Rasmus, sin svigerdatter og tre børnebørn.
  